દિવાળીના મહાપર્વ પર આખા દેશમાં સાફ- સફાઈથી લઈને પ્રકાશપૂંજ સુધી અંધારાને દૂર કરવામાં આવે છે. આમછતાં પૌરાણિક માન્યતા અનુસાર દીપોના મહાપર્વ પર માતા લક્ષ્મી પોતાની બહેન અલક્ષ્મી એટલે કે દરિદ્રાની સાથે પૃથ્વીલોકમાં વિચરણ કરતાં હોય છે. જે ઘરને મા લક્ષ્મી છોડી દે છે ત્યાં અલક્ષ્મી કે પછી દેવી દરિદ્રા પોતાનું આધિપત્ય સ્થાપે છે. જ્યાં સ્વચ્છતા હોય ત્યાં માતા દેવી લક્ષ્મી ટકે છે. જ્યાં ગંદકીનું સામ્રાજ્ય હોય ત્યાં દરિદ્રા ડેરા તંબું તાણે છે. એ કારણે જ દિવાળીના તહેવાર પર લોકો ઘણાં દિવસ અગાઉથી જ સાફસફાઈમાં લાગી જાય છે. દિવાળીના દિવસે બ્રહ્મ મુહૂર્તમાં મહિલાઓ ઉઠીને મહાલક્ષ્મીના શુભ આગમન માટે ઘરના મુખ્યદ્વાર પાસે રંગોળી, તોરણ વગેરેથી સજાવે છે. બ્રહ્મ પુરાણ અનુસાર આસો માસની અમાવાસ્યાની રાતે મા લક્ષ્મી એ ઘરમાં જાય છે. જ્યાં દરેક પ્રકારે સ્વચ્છતા, સુદરતા અને સકારાત્મકતા તેમજ પ્રકાશ અને તેજોમય ઘર હોય.